FA Trophy: Sliema Wanderers umiljati minn St Andrew's Minn Cristian Muscat St Andrew's …………………1 Sliema Wanderers …..0 B'wirja formidabbli, it-team miċ-Challenge League, St Andrew's, elimina mill-FA Trophy lil dak tal-Kampjonat Premier, Sliema Wanderers, bl-iskor ta' 1-0 … bil-goal importanti jasal fil-ħin miżjud … u b'hekk ikkwalifika għal mal-Aħħar 16. Bla dubju, din it-telfa għall-Wanderers titqies bħala umiljazzjoni kbira li flimkien ma' Floriana (li tilfu kontra Sta Lucia), żewġ ġganti fil-football Malti meta rebħu l-akbar ammont ta' unuri fl-istorja tal-logħba domestika, kellhom ibaxxu rashom quddiem timijiet modesti f'dan l-istadju bikri ta' din il-kompetizzjoni. Għall-kronaka, kienu s-Saints li ħolqu l-ewwel azzjoni fit-12-il minuta meta Kei Sano għadda tajjeb lejn Luke Anthony Borg iżda x-xutt ta' dan kien salvat faċilment mill-goalkeeper tal-Wande­rers, Jake Galea. Il-Wanderers wieġbu fit-28 minuta permezz ta' freekick ta' Danny Holla li ntemm għoli. Huma komplew fuq l-offensiva u fid-39 minuta, John Mintoff xeħet cross għan-nofs li sab lil Kurt Shaw li kellu d-daqqa ta' ras tiegħu mill-viċin tispiċċa ftit barra. Fil-ftuħ tat-tieni taqsima, il-Wanderers komplew jagħfsu biex isibu x-xibka u fid-59 minuta, Jorge Barbosa xeħet lejn Alex Satariano li li minn taħt il-lasti tefa' barra. Huma komplew jiddettaw il-logħob u fit-82 minuta, Edmond Agius għadda tajjeb lejn Alex Satariano li kellu x-xutt tiegħu jigi mdawwar f'corner mill-goalkeeper tas-Saints, Duncan Formosa. Fit-80 minuta, il-Wanderers qalgħu daqqa ta' ħarta meta spiċċaw jilagħbu b'10 players hekk kif tkeċċa Alessandro Milesi wara li rċieva żewġ karti sofor fi spazju ta' 12-il minuta. U meta kollox kien qed jindika li l-partita kienet sejra fil-ħin barrani, fil-91 minuta, St Andrews skorjaw il-goal li qatagħlhom il-biljett għar-round li jmiss meta Degran Jackson indirizza cross insidjuż li sab lis-sostitut JED VALLETTA li permezz ta' daqqa ta' ras mill-viċin għeleb lil Jake Galea.